钦定古今图书集成/明伦汇编/官常典/第599卷 > 王秩
## 钦定古今图书集成/明伦汇编/官常典/第599卷 > 王秩

按《苏州府志》：“秩字循伯，昆山人。成化丁未进士，授永
康知县。县有富民，业其腴田，移税贫户，官不能决，秩
按籍履亩甲乙而赋之，其弊顿清。历官刑部，据法不
挠。时逆瑾用事，凡入为京官者，例有贽，秩独否。瑾使
人迹之，果无资装，竟不问。转广东佥事。会广西蛮寇
猖獗，台司檄往剿之，怀戢黎人，威名顿起。升江西副”
使，备兵南赣。有剧盗张士锦窃据名号，秩设计生擒
之，伪党悉平。迁本省按察使。会桃源盗起，副使周宪
败于华林洞，陷贼死。秩督兵进讨，被甲跃马，立斩害
宪者。进捣其巢，且戒军无屠戮，全活甚多。方秩之按
察江右也，宁庶人折节为恭。尝邀秩幼子入，抱置膝
上，许以郡主妻之，秩谢不敢当。每谓家人曰：“宁邸志
满气扬，阴养任侠，不出十年，江右必骚动矣。”寻擢云
南布政。予告侍养归，暴疾卒。